1Ka kébu emeyi aku na badi Kukpi Lili Bɔvia Limeyi ni, Yesu úsie Betania na kesii kani na Lasaro ɔni na ɔ́gyila ɔ́lɛku kekpine ɔkya. 2Mmɔ ni, bánwa Yesu ebiti bɔkya adila na anwu ku nwuna badi bádi. Na Marta néti adila ammɔ útése-ma. Lasaro lɛnɔ ɔ́kya Yesu ku bani mɔɔdi mmɔ akɔ. 3Amu na Maria úti inɔmii fɛfɛɛ bɔdi bɔni náfɔ kuye geen na baalɔ-mu nard úwi Yesu lɛgba, na ɔ́da nwuna lili linwini úni-nwu lɛgba. Na ɔnyi fɛfɛɛ ɔ́fɔ ɔtɔ ɔmmɔ fui kemo. 4Mmɔ ni, Yesu batɛyane akɔ unwi ɔni ndi Yuda Iskariot ɔni ndubɔkya Yesu kakya ni, útayɔ-nwu kafɔ na úye ɔnini, 5“Bi ɔsu na nka búteti inɔmii bɔmɛni búteye na bɔkɛ aani nkyuli eti aku limeyi lɛyufɔla na buti egulabi ammɔ bute bawabane?” 6Nsu ɔɔɔdi ɔni na bawaba baakywí-nwu kafɔ ɔsu na úye ɔmɛni. Mmomu ka ɔdi uyune na anwu kani mɔɔda bana kavumi, na ɔɔyɔ́ ka nka utaafana egulabi ammɔ adi teedie taabla nwuna lɛlɔ ala ɔsu. 7Amu na Yesu ɔ́su-nwu ɔnini, “Nwuna lɛla biala litekpoku-ɔ. Ya na ɔbla lɛla lɛni na ubo use ute mina kukpi. 8Bawabane bammɔ bakya-mii kudɔ uwi biala. Nsu ami lɛɛɛdubo-mii kudɔ bɔkya uwi biala.” 9Ka Yudafuɔ pii bénu ka Yesu úsie ɔkya Betania ni, bésie mmɔ. Na ɔɔɔdi Yesu lɛti pɛ ɔsu. Mmomu kalɛ na banu Lasaro ɔni na Yesu ɔ́gyila ɔ́siku kekpine lɛnɔ ɔsu. 10Anwuɔsu bakpane benengu bábla kasusu ka badu Lasaro lɛnɔ. 11Ɔsika ɔkɛnku-nwu lɛlɔ ɔsu na Yudafuɔ pii baalɛ́ bakpane benengu bammɔ kama na basiaku Yesu ka báfɔ-nwu bádi ɔsu. 12Limeyi lɛni nsia ni, bekyuli lisu bonwu lɛni nébo Kukpi Lili Bɔvia Limeyi kadikɔ ni, bénu ka Yesu ɔ́si ɔdubo Yerusalem. 13Anwuɔsu béti kuke na bálɛ bésie bátásiaku-nwu. Na baava taasu banini, “Hosiana! Bimwi anwu ɔni ndubo na Blɔti lɛnyi kemo! Bimwi Israelfuɔ Ɔga!” 14Na Yesu ɔ́nu ebuo ala utine ubi ɔdi na ulie-nwu lɛlɔ aani kalɛ na Bunweni Kedee Ɔku ɔ́su ɔnini, 15“Amii, Sion bekyuli, bitayia lɛla lɛdi! Bɛɛnu bina Ɔga ka ulie ebuo ala utine ubi lɛlɔ ɔdubo!” 16Na nka Yesu batɛyane bétenu lɛla lɛmɛni kalɔ kudeedi. Nsu uwi ɔni na Katɔti ɔ́gyila-nwu ɔ́siku kekpine na úte-nwu ɔbu ni, mmɔ na bényimo ka Bunweni Kedee Ɔku ɔ́su ɔmɛni ɔ́siku-nwu lɛlɔ ka bekyuli bábla ala amɛni fui béte-nwu. 17Bekyuli bani nnye baanu uwi ɔni na Yesu ɔ́kpali Lasaro na kafiɔtɔ kemo na ɔ́gyila-nwu ɔ́lɛku kekpine ni, bésie bátásu lɛla lɛni nálɛ mmɔ bávi. 18Ɔmmɔ ɔsu na bekyuli pii bammɔ bésie bátásiaku-nwu, ɔsika bénu akɔla budie taatina bɔni na ɔ́bla. 19Mmɔ na Ƒarisifuɔ bammɔ básu lɛlɔ banini, “Bɛnu ka bekyuli bammɔ bálɛ-bu kama! Kayawi bekyuli fui bétiku lɛlɔ bésie basiaku-nwu kama!” 20Helafuɔ badi bakya bekyuli bani nésie Yerusalem batákpa na limeyi lɛmmɔ bɔdi kemo. 21Amu na bésie Ƒilipo kudɔ ɔni nási Betsaida na Galilea kalɔ lɛlɔ. Na básu-nwu banini, “Ati, bɔɔwia ka bɔnu Yesu.” 22Mmɔ na Ƒilipo úsie útásu Andrea, na bana inyɔ bakɛ bésie bátásu Yesu. 23Amu na Yesu údie kenye ɔnini, “Uwi údu ka Katɔti ɔkɔliku ami nwuna Ubidi lɛnyi katɔ na bekyuli anumi. 24Na mɔɔsu-mii geen ka ni, lɛntabi lilemomo teetulo linwi lɛni kani na lɛdi, amu ntu béti-ni bákya kalɔ na libu. Na si líbu lɛni ni, uwi ɔmmɔ kama asa na liimomo teenwini antabi pii. 25Ukyuli ɔni na nwuna bɔdia lɛti pɛ na ulie ute na ngba bɔmɛni kemo ni, ɔdubɔyila lɛla biala. Nsu ukyuli ɔni néni anwu ɔlati lɛkɛ na uulie ngba taawia bekyuli bamba bɔdia ni, ɔɔkɛ́ ngba bɔmmɔ uwi fui. 26Ukyuli biala ɔni mɔɔwia ka ɔbla-mi kabla ni, ɔdi ka ɔsiaku-mi. Na kesii kani na nlie ni, mmɔ na mina kabla ɔblane ɔmmɔ lɛnɔ welie. Na ukyuli biala ɔni mɔɔbla-mi kabla ni, mina Ɔti ɔdubute-nwu ɔbu. 27“Ɔfɛni ni, kayi keekpóku-mi. Nsu bi na ɔlɛka lɛsu? Bɔsu na lɛsu nnii, 'Ati, taya na lɛbibo lɛmɛni udu lɛsiaku-mi'? Oowo! Ɔmmɔ ɔsu geen na líbo kalɔ kamɛni lɛlɔ kalɛ na libo abi amɛni udu. 28Anwuɔsu mɔɔsu nnii, 'Ati, ya na bekyuli bakɔliku fula lɛnyi katɔ.' ” Mmɔ ni, bénu butemi bɔdi bɔ́siku kayaa ka bɔɔsu bɔnini, “Lɛɛyá na bekyuli bákɔliku mina lɛnyi katɔ. Na nsɔ ndubo bɔya na bakɔliku-mi lɛnyi katɔ bebu.” 29Ka bekyuli bani nnye mmɔ bénu lɛdi lɛmmɔ ni, básu ka ɔnantu muudu. Na babambadi banini, “Katɔti ɔtu ɔdi násu-nwu lɛla lɛdi.” 30Amu na Yesu ɔ́su-ma ɔnini, “Ɔɔɔdi ami ɔsu na lɛdi lɛmmɔ lɛɛku, mmomu amii ɔsu. 31“Ɔfɛni na uwi údu ka Katɔti ɔdu kayawi kamɛni bekyuli kɔtɔ. Na Katɔti ɔdubɔbɔku kayawi kamɛni lɛlɔ ɔdine ɔlɛku nwuna lɛga kadikɔ. 32Na si uwi ɔni na bekyuli bákɔliku-mi katɔ ni, ndubɔya na bekyuli fui bebo-mi kudɔ.” 33Ka Yesu ɔ́su ɔmɛni ni, ɔ́tina ka badubo-nwu katɔ bɔkɔliku na ugyii lɛlɔ na ukpi. 34Amu na bekyuli lisu lɛmmɔ básu banini, “Na Bunweni Kedee Ɔku kemo ni, básu ka Ukyuli Ɔfunadi ɔmmɔ ɔdubɔsɔ ɔkya ngba uwi fui. Na dɛ na ɔ́bla na aasu ka bekyuli badubɔkɔliku Ukyuli Ɔyawine Ubi ɔmmɔ katɔ lɛni? Ɔma ndi Ukyuli Ɔyawine Ubi ɔmmɔ?” 35Mmɔ ni, Yesu údie kenye ɔnini, “Uwi klukui ɔdi kani na bɛdubɔsɔ bɛnu Katɔti bukeye bɔmmɔ. Anwuɔsu ni, uwi ɔni na kadi kammɔ kamua keekeye ni, bɛkya ɔkplu na bisie anumi kalɛ na kadi kalása kalakya-mii. Ɔsika ukyuli ɔni nkɛ na lɛdisa kemo ni, ɔɔɔgyi kesii kani na úsela. 36Anwuɔsu ni, biti bina anu fui bɛsia bukeye bɔmmɔ lɛlɔ uwi ɔni na bɛ́mua bɛɛnu bukeye. Na ɔmmɔ ndubɔya na binwini bukeye bɔmmɔ bekyuli.” Ka Yesu ɔ́su-ma ɔmɛni ɔ́wɔlɔ ni, ɔ́gyu ɔ́tɔlɔ-ma kudɔ. Na ɔ́bɛla lɛlɔ na básɔ bátanu-nwu. 37Na ina ka Yesu ɔ́bla akɔla budie taatina amɛni fui na bana anumi ni, bátafɔ-nwu bátadi. 38Nsu ɔmɛni ɔ́lɛ lɛni kalɛ na Katɔti Kenye Udiene Yesaia lɛla lɛni na ɔ́su ka lɛdubɔlɛ libo-nwu kemo lɛni ɔnini, “Blɔti, ka búdie fula kenye kammɔ ni, ɔma náfɔ-bu ɔ́di? Na ɔma bene na Blɔti údie nwuna ɔyikun ɔ́tina?” 39Ɔmmɔ ɔsu na bátakana bɔ́fɔ bɔ́di, ɔsika Yesaia ɔ́sɔ ɔ́su ɔnini, 40“Ami Katɔti lɛ́bala-ma anumi kalɛ na balanu lɛla lɛdi balati. Na lɛ́ya na bádɔlɔ kalɛ na belénu ala kalɔ. Ɔmmɔ ɔsu belénwini belebo-mii kudɔ kalɛ na lɛbwi-ma.” 41Yesaia ɔ́nu ɔ́ti Yesu kenyekɔ ku ɔbu. Anwuɔsu na ɔ́su lɛla lɛmɛni ɔ́siku-nwu lɛlɔ ka badubuni-nwu. 42Nsu ina ka use lɛni ni, Yudafuɔ batɔnkune pii báfɔ Yesu bádi. Mmomu ka baayia lɛla lɛni na Ƒarisifuɔ badubo-ma bɔbla ɔsu ni, bátakana na basu ɔmɛni nwaa. Ɔsika badubɔgya-ma balɛku bana kasala kemo. 43Na baayɔ́ ɔbu ɔni nási bekyuli kudɔ teetulo ɔni nási Katɔti kudɔ. 44Amu na Yesu ɔ́su ku lɛdi momoomo ɔnini, “Ukyuli ɔni mɔɔfɔ́-mi taadi ni, ɔɔɔdi ami lɛti na ɔ́fɔ ɔ́di. Mmomu ɔ́fɔ anwu ɔni nátala-mi lɛnɔ ɔ́di. 45Na ukyuli ɔni mɔɔnu-mi ni, ɔɔnu anwu ɔni nátala-mi. 46Líbo kayawi kamɛni kemo aani ukyuli ɔni mɔɔyá na bekyuli baanu bukeye kalɛ na ukyuli biala ɔni náfɔ-mi ɔ́di ni, uláfɔ lɛlɔ ulakya lɛdisa kemo. 47“Si ukyuli ɔdi uunú litemi lɛni na mɔɔsu nsu uládi-ni lɛlɔ ni, lɛɛɛdubo-nwu kɔtɔ bɔdu. Ɔsika ńtebo nnii mbadu kayawi bekyuli kɔtɔ. Mmomu líbo nnii mbafɔ-ma ngba. 48Ukyuli biala ɔni muuní-mi ni, na ulafɔ mina litemi taadi ni, lɛla lɛni madu-nwu kɔtɔ linye lɛgya-nwu. Na etemila ani na lɛ́su anya ndubo-nwu kɔtɔ bɔdu na limeyi likplodi lɛmmɔ lɛlɔ. 49Ɔsika ɔɔɔdi ami ɔlati ɔyikun kemo na lɛ́tɛmi. Mmomu mina Ɔti ɔni nátala-mi nátina-mi lɛla lɛni na ɔdi ka lɛsu ku kalɛ na lɛsu-ni. 50Na ngyi ka lɛla lɛni na ɔ́tala-mi ka mbasu mmɔ ni, ani mɔɔyá na bekyuli beelie ngba bɔni nsɔ naaadubo bɔsa kudii. Anwuɔsu lɛla lɛni na Ati ɔ́su-mi ka masu ni, ani kani na mɔɔsu.”
twi_Latn